
ZAPISNIK
49. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 22. MAJA 2026. GODINE


Sednica je počela u 11,05 časova.  
Sednici je predsedavao Veroljub Arsić, predsednik Odbora.
Sednici su prisustvovali članovi Odbora: Ana Beloica Martać, Tijana Davidovac, Svetlana Milijić, Ilo Mihajlovski i Nikola Radosavljević.
Sednici su prisustvovali zamenici članova Odbora: Stefan Kitanović, zamenik Nenada Krstića, Uglješa Marković, zamenik Dušana Bajatovića, Jasmina Palurović, zamenik Nevene Veinović i Jožef Tobijaš, zamenik Ujhelji Akoša.
Član Odbora Vojislav Vujić pristupio je sednici u toku rada po prvoj tački dnevnog reda.
Sednici nisu prisustvovali članovi Odbora: Miroslav Aleksić, Vladimir Jelić, Nenad Mitrović, Peđa Mitrović, Dušan Nikezić i Branko Pavlović, niti njihovi zamenici.
Na predlog predsednika, Odbor je jednoglasno (10 glasova za) utvrdio sledeći 
D n e v n i     r e d:

1. Razmatranje Izveštaja Radne grupe za utvrđivanje ispunjenosti uslova u postupku predlaganja kandidata na funkcije u samostalnim i nezavisnim državnim organima i organizacijama koje bira Narodna skupština po javnim konkursima;
2. Razgovor sa kandidatima za izbor jednog člana Republičke komisije za zaštitu prava u postupcima javnih nabavki;
3. Utvrđivanje Predloga odluke o izboru jednog člana Republičke komisije za zaštitu prava u postupcima javnih nabavki.
*  *  *
Pre prelaska na rad po utvrđenom dnevnom redu, Odbor je jednoglasno (10 glasova za), usvojio zapisnik sa 48. sednice Odbora, bez primedbi.
Prva tačka dnevnog reda. Razmatranje Izveštaja Radne grupe za utvrđivanje ispunjenosti uslova u postupku predlaganja kandidata na funkcije u samostalnim i nezavisnim državnim organima i organizacijama koje bira Narodna skupština po javnim konkursima
Predsednik Odbora podsetio je prisutne da je Odbor na 25. sednici održanoj 8. maja 2025. godine doneo Odluku o obrazovanju Radne grupe za utvrđivanje ispunjenosti uslova u postupku predlaganja kandidata na funkcije u samostalnim i nezavisnim državnim organima i organizacijama koje bira Narodna skupština po javnim konkursima u skladu sa zakonom, u sastavu: predsednik Jasmina Palurović, i članovi Svetlana Milijić, Nenad Krstić, Nenad Mitrović i Peđa Mitrović. 
U  nastavku, obavestio je prisutne o sledećem: Radna grupa je 20. maja 2026. godine održala sastanak na kome je izvršila pregled prijava koje su pristigle na javni konkurs koji je Odbor raspisao, odnosno objavio u „Službenom glasniku RS“ broj 32/26 od 3. aprila 2026. godine i konstatovala da je pristiglo ukupno četiri prijave; da su sve prijave blagovremene, potpune i da ispunjavaju sve uslove da se nađu u daljem postupku izbora o čemu je Radna grupa podnela Izveštaj Odboru na razmatranje i odlučivanje.
Jasmina Palurović, predsednik Radne grupe, izvestila je članove Odbora o sledećem: da je javnim konkursom precizirano da se jedan član Komisije bira na osnovu člana 191. stav 3. Zakona o javnim nabavkama; da se na javni konkurs prijavilo četiri kandidata, kao i da su prijave podneli sledeći kandidati: Marija Veličković, Mersiha Marković, Jasmina Milenković i Aleksandra Popović.
	Diskusije povodom ove tačke dnevnog reda nije bilo.
Odbor je, na predlog predsednika, jednoglasno (11 glasova za), prihvatio izveštaj Radne grupe za utvrđivanje ispunjenosti uslova u postupku predlaganja kandidata na funkcije u samostalnim i nezavisnim državnim organima i organizacijama koje bira Narodna skupština po javnim konkursima.
Druga tačka dnevnog reda: Razgovor sa kandidatima za izbor jednog člana Republičke komisije za zaštitu prava u postupcima javnih nabavki
Odbor je, u skladu sa članom 203. Poslovnika Narodne skupštine, obavio razgovor sa kandidatima koji su se odazvali pozivu na razgovor i pojedinačno predstavili članovima Odbora.   
Predsednik Odbora obavestio je članove Odbora da kandidat Mersiha Marković nije pristupila razgovoru sa članovima Odbora iako je služba Odbora blagovremeno obavestila o datumu i vremenu održavanja ove sednice, što je ona i potvrdila u telefonskom razgovoru i mejlu. 
U nastavku, naveo je da je služba Odbora, neposredno pre početka ove sednice, sa broja telefona 064/8420-307 pozvala kandidata Mersihu Marković na jedan od brojeva telefona koji je naveden u prijavi na javni konkurs, broj 063/8941-016, da se imenovana javila na napred navedeni broj telefona i izjasnila da ne dolazi, bez navođenja razloga kojim bi opravdala svoj nedolazak na razgovor. 
Diskusije povodom ove tačke dnevnog reda nije bilo.
Treća tačka dnevnog reda: Utvrđivanje Predloga odluke o izboru jednog člana Republičke komisije za zaštitu prava u postupcima javnih nabavki
Predsednik Odbora podsetio je prisutne na odredbu člana 189. stav 2. Zakona o javnim nabavkama kojom je propisano da predsednika i članove Republičke komisije za zaštitu prava u postupcima javnih nabavki bira i razrešava Narodna skupština, na predlog odbora Narodne skupštine nadležnog za finansije, nakon sprovedenog javnog konkursa, dok je stavom 4. istog člana propisano da nadležni odbor pokreće postupak za utvrđivanje predloga za izbor predsednika i članova Republičke komisije. 
Takođe, članom 191. stav 3. Zakona propisano je da za člana Republičke komisije može biti birano lice koje ima stečeno visoko obrazovanje iz naučne oblasti pravne nauke, na studijama drugog stepena (diplomske akademske studije – master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine, najmanje sedam godina radnog iskustva na poslovima javnih nabavki i koje ispunjava druge uslove propisane za rad u državnim organima. 
Diskusije povodom ove tačke dnevnog reda nije bilo.
	Za kandidate za člana Komisije u skladu sa članom 191. stav 3. Zakona o javnim nabavkama, Odbor se izjasnio glasanjem na sledeći način:
Za kandidata Mariju Veličković, jedan član Odbora glasao je „za“, 10 članova Odbora nije glasalo;
Za kandidata Mersihu Marković, 11 članova Odbora nije glasalo;
Za kandidata Jasminu Milenković, 11 članova Odbora nije glasalo;
Za kandidata Aleksandru Popović, 10 članova Odbora  glasalo je „za“,  jedan član Odbora nije glasao.
Nakon pojedinačnog glasanja o predloženim kandidatima, Odbor je jednoglasno  (11 glasova „za“), utvrdio Predlog odluke o izboru jednog člana Republičke komisije za zaštitu prava u postupcima javnih nabavki, i to tako što je predložio Narodnoj skupštini da za člana Republičke komisije izabere Aleksandru Popović.
Na predlog predsednika, Odbor je jednoglasno (11 glasova „za“) odlučio da predloži Narodnoj skupštini da Predlog odluke o izboru jednog člana Republičke komisije za zaštitu prava u postupcima javnih nabavki razmatra po hitnom postupku, u skladu sa članom 167. Poslovnika Narodne skupštine.
 Predstavnik Odbora na sednici Narodne skupštine biće Veroljub Arsić, predsednik Odbora.
*  *  *
	Sednica je završena u 12,30 časova.
	Sednica je tonski snimana.

